ΓΡΑΠΤΗ ΕΡΩΤΗΣΗ P-1423/98

υποβολή: Honório Novo (GUE/NGL) προς την Επιτροπή

(29 Απριλίου 1998)

Θέμα: Αναδιάρθρωση και οικονομική εξυγίανση της EPAC - Επιχείρηση Γεωργικών Ειδών, Ειδών Διατροφής και Δημητριακών, ΑΕ

Τον Δεκέμβριο του 1997, η Πορτογαλική Κυβέρνηση διακοίνωσε στην Ευρωπαϊκή Επιτροπή τα μέτρα που προβλέπονται από το "σχέδιο αναδιάρθρωσης και οικονομικής εξυγίανσης της EPAC - Επιχείρηση γεωργικών ειδών, ειδών διατροφής και δημητριακών, ΑΕ".

Η Ευρωπαϊκή Επιτροπή, μετά την παραλαβή του ως άνω εγγράφου, ζήτησε από την Πορτογαλική Κυβέρνηση 11 (ένδεκα) συμπληρωματικές πληροφορίες που έκρινε αναγκαίες, προκειμένου να προβεί στην εξέταση του σχεδίου αναδιάρθρωσης της EPAC, SΑ και, συνεπώς, να δυνηθεί να αποφανθεί περί του εάν είναι σύμφωνο με τις διατάξεις της Συνθήκης για την Ευρωπαϊκή Ένωση.

Εν τω μεταξύ, την 1 Απριλίου 1998, το διοικητικό συμβούλιο της EPAC, SA, αποφάσισε να χωρίσει την επιχείρηση σε δύο (EPAC. COMERCIAL και EPAC SA, η οποία επρόκειτο να κλείσει σύντομα), ενώ ταυτόχρονα επιχείρησε να αρχίσει απολύσεις των εργαζομένων της σημερινής EPAC, SA, οι περισσότεροι εκ των οποίων, λόγω της ηλικίας τους, θα καταστούν ασφαλώς άνεργοι μεγάλης διάρκειας.

Αναγνωρίζω ότι οι αποφάσεις αυτές του διοικητικού συμβουλίου της EPAC, SA εντάσσονται, μεταξύ άλλων, στο πρόγραμμα αναδιάρθρωσης και οικονομικής εξυγίανσης της επιχείρησης, το οποίο απεστάλη στην Ευρωπαϊκή Επιτροπή τον Δεκέμβριο του 1997. Μόνον που, από ό,τι γνωρίζω, η Επιτροπή δεν έχει ακόμη λάβει θέση επί του σχεδίου αυτού. Λόγω των ανωτέρω, ζητώ από την Επιτροπή να με πληροφορήσει.

1. Οι προαναφερθείσες αποφάσεις του διοικητικού συμβουλίου της EPAC περιλαμβάνονται ή όχι στα μέτρα που προβλέπει το σχέδιο που κατέθεσε η Πορτογαλική Κυβέρνηση τον Δεκέμβριο του 1997;

2. Εάν ναι, και δεδομένου ότι η Επιτροπή δεν έχει λάβει, μέχρι σήμερα, οριστική θέση ως προς το σχέδιο αναδιάρθρωσης, θεωρεί αποδεκτό να έχει ήδη λάβει το διοικητικό συμβούλιο αποφάσεις οι οποίες ενδεχομένως περιλαμβάνονται σε ένα σχέδιο που δεν έχει ακόμη εγκριθεί από την Επιτροπή, ιδίως δε σε ό,τι αφορά την απόλυση 120 περίπου εργαζομένων;

Απάντηση του κ.Fischler εξ ονόματος της Επιτροπής

(4 Ιουνίου 1998)

Η Επιτροπή είναι σε θέση να επιβεβαιώσει ότι η πορτογαλική κυβέρνηση κοινοποίησε το Δεκέμβριο του 1997 σχέδιο αναδιάρθρωσης και οικονομικής εξυγίανσης της δημόσιας εμπορικής επιχείρησης δημητριακών, (Entreprise publique d'approvisionnement des céréales EPAC). Δεδομένου ότι τα μέτρα αφορούν, μεταξύ άλλων, κρατικές επιδοτήσεις με την έννοια του άρθρου 92, παράγραφος 1, της Συνθήκης, η Επιτροπή επί του παρόντος εξετάζει τις εν λόγω κρατικές επιδοτήσεις σύμφωνα με τις διατάξεις περί ανταγωνισμού της Συνθήκης.

Καθώς το θέμα είναι περίπλοκο και συνδέεται με άλλες κοινοποιηθείσες περιπτώσεις κρατικών επιδοτήσεων (SILOPOR), η Επιτροπή δεν είναι ακόμα σε θέση να εκφράσει τη γνώμη της επίσημα για το κοινοποιηθέν πρόγραμμα και, κατά συνέπεια, δεν δύναται επί του παρόντος να αποκαλύψει το περιεχόμενο του εν λόγω προγράμματος.

Ωστόσο, όσον αφορά θέματα όπως η διαίρεση της επιχείρησης σε δύο εταιρείες και η απόλυση ορισμένων από τους εργαζόμενους της επιχείρησης, η Επιτροπή επιθυμεί να τονίσει ότι τα θέματα αυτά δεν σχετίζονται με παράνομη κρατική επιδότηση και ότι η ίδια δεν είναι αρμόδια να εκφέρει γνώμη, έστω και εάν η επιχείρηση είναι κρατική.